《酹江月（感旧再和前韵）》
宋代·何梦桂

问春何去，乱随风飞堕，杨花篱落。罗袜香囊无觅处，谁有返魂落药。细柳重门，碧桃深巷，回首曾行乐。玉龙吟断，夜深人在江阁。

因念璧月琼枝，对玉人何处，绣帘珠幕。一半青铜尘满匣，空抚鸾刀金错。薇露烟销，莲膏花凝，不寐还孤酌。一春心事，总将愁里消却。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。